คำนำ

การจัดสวัสดิการสังคมขององค์กรชุมชนเป็นแนวคิดที่เน้นให้คนในชุมชนมีส่วนร่วมที่จะวางรากฐานเพื่อพัฒนาสังคมและชุมชนให้เข้มแข็ง มีระบบมีการจัดการที่ดีในทุกระดับให้ชุมชนและประชาชนพึ่งตนเอง มีส่วนร่วมในการแก้ไขของชุมชน โดยใช้ฐานทรัพยากรในชุมชน ฐานวัฒนธรรมชุมชน และฐานกิจกรรมพัฒนาในชุมชนสนับสนุน 


การวิจัยเรื่อง การศึกษาปัจจัยที่มีผลต่อความสำเร็จการจัดสวัสดิการสังคมขององค์กรชุมชน เป็นการนำเสนอปัจจัยที่มีผลต่อความสำเร็จและรูปแบบการจัดสวัสดิการสังคมขององค์กรชุมชนที่ประสบความสำเร็จทั้งในส่วนกลางและส่วนภูมิภาคที่สำคัญทั่วประเทศ โดยวิเคราะห์และสังเคราะห์จากการจัดเวทีระดมความคิดเห็น การเก็บข้อมูลเชิงลึกและการสัมภาษณ์โดยใช้แบบสอบถามเป็นเครื่องมือ 

ผลการศึกษา องค์กรชุมชนสามารถนำรูปแบบการจัดสวัสดิการเหล่านี้ไปปรับใช้ในชุมชน  ต่าง ๆ  ให้บรรลุเป้าหมาย ตลอดจนองค์กรภาครัฐและองค์กรปกครองส่วนท้องถิ่น สามารถปรับยุทธศาสตร์การพัฒนา โดยเน้นให้ประชาชนในชุมชนเข้ามามีส่วนร่วมในการพัฒนาอย่างแท้จริงมากขึ้น 

คณะพัฒนาสังคมและสิ่งแวดล้อม สถาบัณฑิตบัณฑิตพัฒนบริหารศาสตร์ ในฐานะที่ปรึกษาโครงการขอขอบคุณกระทรวงการพัฒนาสังคมและความมั่นคงของมนุษย์ ที่ได้สนับสนุนเงินทุนในการทำวิจัยเรื่องนี้ รวมทั้งผู้แทนจากองค์กรชุมชน ประชาชน และนักวิชาการผู้ทรงคุณวุฒิที่ได้ร่วมแสดงความคิดเห็นจนทำให้งานวิจัยครั้งนี้สำเร็จลุล่วงตามวัตถุประสงค์ทุกประการ

